Íbúar í Varmahlíð og nágrenni hafa verið duglegir við að birgja sig upp í verslun Olís í Varmahlíð vegna óveðursins sem hefur gengið yfir landið . „ Heimafólkið kemur og hamstrar meira þegar það er opið og fært . Svo koma dagar þegar fólkið kemst ekkert af bæ . Svo þegar heiðarnar opnast kemur holskeflan á okkur úr báðum áttum en fólk er farið að undirbúa sig fyrir næsta hríðarskot og birgir sig vel upp , “ segir Pétur Stefánsson stöðvarstjóri , spurður út í viðskiptin . Helst kaupir fólk brauð og mjólk , ásamt eldsneyti . Pétur segir ófærðina mikla allt í kringum Varmahlíð núna , heiðarnar séu lokaðar beggja megin við staðinn og fáir bíði þar átekta núna . Mun fleiri bílar hafi komið fyrir nokkrum dögum . „ Þetta er orðið alveg nóg , “ segir hann um veðrið og vonar að það fari að ganga niður í kvöld og í nótt . „ Þetta er orðinn langur tími . “ Hann bætir við : „ Hér er bara hörkuvetur . Það moksnjóar og það er norðanátt . Hún er ekkert mjög hvöss en það er blint . Það sér rétt niður fyrir ána fyrir neðan Varmahlíð . “ Öxnadalsheiðin í dag . Ljósmynd / Vegagerðin Hann kveðst ekkert hafa þurft að aðstoða bíla í nágrenninu vegna ófærðar . Afgreiðslutíminn hefur aftur á móti verið lengdur í báðar áttir til að geta hleypt fólki inn bæði fyrr á morgnana og seint á kvöldin þegar hentar . Þar eru flutningabílstjórar fjölmennastir sem hringja á undan sér . „ Þeir hafa beðið okkur að doka við og það er sjálfsagt að gera það . “ Að sögn Péturs eru fáir inni í veitingaskálanum núna . Þó eru þar bæði Íslendingar sem eru strandaglópar og útlendingar . Hann bendir jafnframt á að Hótel Varmahlíð hafi verið vel nýtt undanfarna daga .